CELEX: C2005/296/58
Language: el
Date: 2005-11-26 00:00:00
Title: Υπόθεση T-336/05: Προσφυγή της  5ης Σεπτεμβρίου 2005  — De Soeten κατά Συμβουλίου

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/27
            
         Προσφυγή της 5ης Σεπτεμβρίου 2005 — De Soeten κατά Συμβουλίου
   (Υπόθεση T-336/05)
   (2005/C 296/58)
   Γλώσσα διαδικασίας: η γαλλική
   Διάδικοι
   
      Προσφεύγουσα: Henders De Soeten (Χάγη, Κάτω Χώρες) [εκπρόσωποι: S. Orlandi, A. Coolen, J.-N. Louis και E. Marchal, δικηγόροι]
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   
               —
            
            
               Ακύρωση της αποφάσεως του Συμβουλίου να απορρίψει την αίτηση με την οποία η προσφεύγουσα είχε ζητήσει να λάβει πρόωρη σύνταξη χωρίς μείωση των συνταξιοδοτικών της δικαιωμάτων·
            
         
               —
            
            
               καταδίκη του Συμβουλίου της Ευρωπαϊκής Ενώσεως στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα είναι πρώην υπάλληλος του Συμβουλίου και βρίσκεται σε σύνταξη από την 1η Ιουλίου 2004. Ζήτησε να εφαρμοστεί επ' αυτής το μέτρο του άρθρου 9, παράγραφος 2, του παραρτήματος VIII του Κανονισμού Υπηρεσιακής Καταστάσεως, το οποίο παρέχει στην αρμόδια για τους διορισμούς αρχή τη δυνατότητα, χάριν του συμφέροντος της υπηρεσίας και βάσει αντικειμενικών κριτηρίων και διαφανών διαδικασιών που προβλέπονται από γενικές εκτελεστικές διατάξεις, να μη μειώσει κατά την παράγραφο 1, στοιχείο β', του ίδιου άρθρου τη σύνταξη των υπαλλήλων που αποχωρούν από την υπηρεσία πριν από το 63ο έτος της ηλικίας τους.
   Με την προσφυγή της, η προσφεύγουσα βάλλει κατά της αποφάσεως να μην της χορηγηθεί το ευεργέτημα αυτό. Υποστηρίζει ότι ένας από τους υποψηφίους υπέρ του οποίου εφαρμόστηκε το μέτρο αυτό είχε τοποθετηθεί στην ίδια υπηρεσία με την προσφεύγουσα. Κατά συνέπεια, θεωρεί ότι οι ανάγκες της υπηρεσίας ήσαν οι ίδιες στις δύο περιπτώσεις και προβάλλει παράβαση του προαναφερθέντος άρθρου καθώς και των θεσπισμένων από το Συμβούλιο γενικών εκτελεστικών διατάξεων, καθόσον τόσο η αρχαιότητά της όσο και τα προσόντα της ήσαν μεγαλύτερα εκείνων του άλλου υποψηφίου.
   Επιπλέον, προβάλλει πρόδηλη πλάνη εκτιμήσεως καθόσον το Συμβούλιο θεώρησε ότι η εφαρμογή του κριτηρίου των αναγκών της υπηρεσίας συνεπάγεται συνυπολογισμό των ατομικών προσόντων των υπαλλήλων.